
3 perc mozgás hatása a közérzetre egy tanulmány kapcsán

Kulcsszavak: közérzet; diákok; 3 perc; mozgás; pihenés
Kutatómunkám kérdése a mindennapos testnevelés bevezetésével kapcsolatban merült fel bennem. Ábrahám J. és Szabó A. által publikált 3 perces mozgásos kutatását tovább gondolva építettem fel saját kérdéskörömet. Munkám célja, hogy a szakcikk alapján megvizsgáljam, 3 perces mozgás milyen hatással van általános iskolás tanulókra. Befolyásolja-e közérzetüket, esetleg változtat-e a mindennapi testneveléshez való hozzáállásukban. Kutatási kérdésem: Szeretnek-e mozogni egy egész tanórán keresztül, vagy csak pár perc is elég lenne?
Feltételezem, hogy a diákok jobban szeretnek mozogni, és kellemesebb időtöltésnek értékelik a mozgásos gyakorlatokat, mint a 3 perces pihenést.
Kaposvári általános iskola 3. és 6. osztályos diákjait vizsgáltam. Minden évfolyamon két-két osztály vett részt a felmérésben. Az aktív csoport, akik 3 perces mozgást végeztek, és a kontroll csoport, akik ez idő alatt pihentek. A 3 perces mozgást pontosan úgy hajtottuk végre, ahogy a szakcikkben szerepelt, hogy összehasonlíthatók legyenek az eredmények. A vizsgálat előtt és után 5 pontos Likert skála segítségével mértem fel közérzetüket. Ezen kívül egy egységes kérdőív segítségével sportolási szokásaikat, a sporttevékenységgel töltött idő mennyiségét vizsgáltam.
Az adatfeldolgozás, exellel és SPSS program segítségével zajlott.
Célom, hogy bemutassam az aktív és kontroll csoportok közötti különbségeket, továbbá a normál és a mindennapos testnevelésben résztvevők közötti eltéréseket. Az adatok feldolgozása során mind az aktív, mind a passzív csoport esetében különbségeket találtam, ám szignifikánsan nem minden esetben. A 3. évfolyamosoknál egyaránt elmondható, hogy akár a mozgással akár a pihenéssel töltötték a rendelkezésre álló 3 percet közérzetük javult.
Az egységes sportolási szokásokat felmérő kérdőív adataiból leszűrhető, hogy az idősebb korosztály közel 100 perccel mozog többet, mint a 3. évfolyam. Ez részben betudható a mindennapos testnevelésnek, ám a hétvégi sportolási szokásaik is beleszámítanak ezen összesített adatba.
Úgy vélem, ebben a témában való kutatás - aktualitásánál fogva - fontos és hasznos lehet, mind a testnevelő tanárok, mind pedig a teljes pedagógus társadalom körében. Hiszen ha tudjuk, hogy a gyerekeknek mire van szükségük, hogy jobban érezzék magukat, és bizonyíthatjuk a mozgás jótékony hatásait számukra, akkor sikeresebbek lesznek úgy a tanulásban, mint a mindennapi életükben.



